TOG พุ่ง 5% โบรกฯชูเป้า 12 บ. มองกำไรปี 65 แตะ 277 ลบ. ขยายตลาด-ออกสินค้าใหม่หนุน
TOG บวก 5% โบรกฯชูเป้า 12 บ. มองกำไรปี 65 แตะ 277 ลบ. โตต่อเนื่อง จากการขยายตลาด-ออกสินค้าใหม่หนุน อีกทั้งแนวโน้มยอดขายก็เติบโตในทุกภูมิภาค
27 ธ.ค. 2564

ผู้สื่อข่าวรายงานว่าวันนี้ (27 ธ.ค. 2564) ราคาหุ้นบริษัท ไทยออพติคอล กรุ๊ป จำกัด (มหาชน) หรือ TOG ณ เวลา 11:22 น. อยู่ที่ระดับ 10.60 บาท เพิ่มขึ้น 0.50 บาท หรือ 4.95% โดยทำจุดสูงสุดที่ 11.30 บาท และทำจุดต่ำสุดที่ 10.20 บาท ด้วยมูลค่าการซื้อขาย 57.95 ล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (17 ธ.ค.2564) ว่า ทางฝ่ายวิจัยมีมุมมองเป็นบวกสำหรับ TOG เล็กน้อย จากงานประชุม SET Opportunity Day เมื่อวันที่ 16 ธ.ค. 2564 โดยมีประเด็นสำคัญ ดังนี้ (1) บริษัทตั้งเป้ารายได้ปี 2565 จะโตอย่างน้อย 10% เมื่อเทียบกับงวดเดียวกันของปีก่อน ซึ่งฝ่ายวิจัยคาดไว้โต 8% จากงวดเดียวกันของปี่ก่อน อานิสงส์จาก COVID-19 โดยรวมคลี่คลายขึ้น, การขยายตลาดใหม่ โดยเฉพาะตลาดตะวันออกกลางและแอฟริกาที่ฐานยังต่ำ, และการออกผลิตภัณฑ์ใหม่ ซึ่งสำหรับผลิตภัณฑ์ใหม่ในกลุ่ม Value-added ได้แก่ เลนส์ค่าหักเหแสงสูง และเลนส์ polarized จะเริ่มส่งมอบล็อตแรกในช่วงต้นปี 2565
ส่วนประเด็นข้อ (2) บริษัทประเมินแนวโน้มผลการดำเนินงานไตรมาส 4/2564 จะกลับมาฟื้นตัวจากไตรมาสก่อน โดยได้ปัจจัยหนุนจากการคลายล็อกดาวน์โดยเฉพาะในภูมิภาคออสเตรเลียและนิวซีแลนด์, การเร่งใช้ประกันสุขภาพ สายตา, และอานิสงส์จากช่วงไฮซีซั่น
นอกจากนี้ (3) การเจรจาคู่ค้ารายใหม่ในอินเดียยังเป็นไปได้ดี โดยบริษัทคาดหวังจะเห็นความชัดเจนในปี 2565 และ (4) แผนการลงทุนในช่วง 2-3 ปี ข้างหน้าจะยังไม่มีการลงทุนโครงการใหญ่ โดยยังมุ่งเน้นไปที่การเพิ่มกำลังการผลิตเลนส์ Rx และการปรับปรุง productivity โดยรวม ซึ่งมองว่าแผนดังกล่าวยังสามารถรองรับการเติบโตของบริษัทในอนาคตได้
ทั้งนี้ทางฝ่ายวิจัยคงประมาณการกำไรสุทธิปี 2564 อยู่ที่ 309 ล้านบาท โต 350% จากงวดเดียวกันของปีก่อน และคงกำไรปกติที่ 259 ล้านบาท โต 280% จากงวดเดียวกันของปีก่อน ส่วนปี 2565 อยู่ที่ 277 ล้านบาท ลดลง 11% จากงวดเดียวกันของปีก่อน และคงกำไรปกติที่ 277 ล้านบาท โต 7% จากงวดเดียวกันของปีก่อน
อีกทั้งทางฝ่ายวิจัยมองว่ากำไรปกติปี 2565 จะยังขยายตัวต่อเนื่อง แม้จะมีปัจจัยกดดันจาก COVID-19 สายพันธุ์ใหม่ Omicron แต่ทางฝ่ายวิจัยคลายกังวลมากขึ้นหลังจากที่เคสส่วนใหญ่ไม่รุนแรง โดยคาดแนวโน้มยอดขายปี 2565 จะเติบโตในทุกภูมิภาค ซึ่งรวมถึงตลาดตะวันออกกลางและแอฟริกาที่ฐานยังต่ำและบริษัทเตรียมขยายเชิงรุกมากขึ้น ทั้งนี้ทางฝ่ายวิจัยประเมินเบื้องต้นรายได้ปี 2565 ที่โตมากกว่าคาดทุกๆ 1% จะเป็น Upside ต่อกำไรราว 0.80%
อย่างไรก็ดีคงคำแนะนำ “ซื้อ” และราคาเป้าหมาย 12.00 บาท อิงปี 2565 ค่า PER ที่ 20.60 เท่า โดยทางฝ่ายมองว่าราคาหุ้น TOG ปัจจุบันยังน่าสนใจ โดยเทรดที่ปี 2565 ค่า PER เพียง 15 เท่า สำหรับ Key risks ได้แก่ การระบาด COVID-19 สายพันธุ์ใหม่ Omicron ที่อาจรุนแรงขึ้น และ Liquidity การซื้อขายหุ้นที่ค่อนข้างต่ำ